ddrg/super_eurlex huggingface dataset:
KIRJALLINEN KYSYMYS E-0114/00 esittäjä(t): Camilo Nogueira Román (Verts/ALE) neuvostolle. EU:n näkymät WTO:sta Seattlen kokouksen epäonnistumisen jälkeen.



Virallinen lehti nro 280 E , 03/10/2000 s. 0179 - 0180



KIRJALLINEN KYSYMYS E-0114/00 esittäjä(t): Camilo Nogueira Román (Verts/ALE) neuvostolle (31. tammikuuta 2000) Aihe: EU:n näkymät WTO:sta Seattlen kokouksen epäonnistumisen jälkeen Ovatko tiedotusvälineissä esiintyneet tiedot siitä, että eri teollisuusmaita ja köyhimpiä ja kehitysmaita edustavien talousryhmittymien väliset neuvottelut vuosituhannen vaihteen neuvottelukierroksen uudelleen käynnistämiseksi WTO:n Seattlen kokouksen epäonnistumisen jälkeen ovat alkaneet, totuudenmukaisia? Mikäli ne ovat totta, miten neuvosto aikoo järjestää Euroopan parlamentin osallistumisen EU:n kannanmäärittelyyn uudessa tilanteessa ja ottaen huomioon Euroopan ja maailman yleisessä mielipiteessä sillävälin tapahtuneet muutokset? Vastaus (28. maaliskuuta 2000) 1. Neuvosto määritteli 26. lokakuuta 1999 antamissaan päätelmissä Euroopan unionin kannan Seattlessa pidetyn WTO:n kolmannen ministerikokouksen valmistelusta. Tässä yhteydessä neuvosto muistutti olevansa täysin vakuuttunut siitä, että kattava kauppaneuvottelukierros on paras tapa käsitellä parhaillaan tapahtuvista taloudellisista muutoksista johtuvia haasteita, hoitaa tehokkaasti maailmanlaajuistumisprosessia, lisätä kansainvälisiä kaupankäynti- ja kasvumahdollisuuksia sekä ottaa tasapuolisesti huomioon WTO:n kaikkien jäsenien, erityisesti kehitysmaiden edut. Samanaikaisesti neuvosto korosti, että on tärkeää saada kansalaisyhteiskunta täysimääräisesti osallistumaan tähän prosessiin ja jatkaa tässä tarkoituksessa sen kanssa käytävää vuoropuhelua sen etujen ja aiheellisten huolenaiheiden huomioon ottamiseksi. 2. Euroopan parlamentti oli 18. marraskuuta 1999 antamassaan päätöslauselmassa yhtynyt neuvoston asettamiin tavoitteisiin erityisesti edellä mainituissa päätelmissä suositellun kokonaisvaltaisen lähestymistavan osalta. 3. Seattlen kokouksen epäonnistuttua neuvoston elimet tarkastelevat parhaillaan niiden komission toimittamien ehdotusten pohjalta, jotka komissaari Lamy niinikään esitteli hiljattain Euroopan parlamentin teollisuus-, ulkomaankauppa-, tutkimus- ja energiavaliokunnalle, tarkoituksenmukaisimpia keinoja 26. lokakuuta 1999 annetuissa päätelmissä asetettujen tavoitteiden saavuttamiseksi. WTO:n puitteissa käytäviä seuraavia neuvotteluja koskeva Euroopan unionin kanta perustuu edelleen kyseisiin päätelmiin. Samanaikaisesti neuvoston elimet aikovat lisäksi tarkastella Seattlen kokouksen valmistelussa ja menettelyissä ilmenneitä puutteita, jotta voitaisiin määrittää mekanismit, jotka ovat omiaan parantamaan WTO:n prosessin tehokkuutta sekä sisäistä ja ulkoista avoimuutta, ja varmistaa kaikkien sen jäsenien täysimääräinen osallistuminen. 4. Kaikkia edellä mainittuja kysymyksiä käsitellään poliittisella tasolla ensimmäisen kerran kauppakysymyksistä vastaavien ministereiden epävirallisessa kokouksessa, joka on määrä pitää 17. ja 18. maaliskuuta 2000 Portossa. Jatkossa yleisten asioiden neuvosto määrittää asiaa koskevat poliittiset ja strategiset linjaukset.
KIRJALLINEN KYSYMYS E-0105/00 esittäjä(t): Gerardo Galeote Quecedo (PPE-DE) ja José Salafranca Sánchez-Neyra (PPE-DE) komissiolle. Lähi-idän rauhanprosessi ‐ Syyrian ja Israelin väliset neuvottelut.



Virallinen lehti nro 303 E , 24/10/2000 s. 0141 - 0142



KIRJALLINEN KYSYMYS E-0105/00 esittäjä(t): Gerardo Galeote Quecedo (PPE-DE) ja José Salafranca Sánchez-Neyra (PPE-DE) komissiolle (26. tammikuuta 2000) Aihe: Lähi-idän rauhanprosessi Syyrian ja Israelin väliset neuvottelut Syyria ja Israel ovat äskettäin aloittaneet rauhanneuvottelut Shepherdstownissa Yhdysvaltojen toimiessa välittäjänä ja ovat ryhtyneet käsittelemään turvallisuuteen ja suhteidensa normalisoimiseen liittyviä aiheita. Euroopan unioni pitää Lähi-idän rauhanprosessia erittäin tärkeänä, ja siinä Syyrialla ja Israelilla on ratkaiseva osa, mutta Euroopan kansalaiset eivät tähän mennessä ole havainneet merkkejä Euroopan unionin vaikutuksesta kyseiseen prosessiin. - Mitä suunnitelmia Euroopan komissio on laatinut sen varmistamiseksi, että Euroopan unioni osallistuu Syyrian ja Israelin välisiin neuvotteluihin sekä muihin Lähi-idän rauhanprosessiin liittyviin neuvotteluihin? - Mitkä ovat komission arvioimat kustannukset Euroopan unionin osallistumisesta turvallisuus- ja rauhanturvajärjestelyihin Israelin ja Syyrian välisellä rajalla? Christopher Pattenin komission puolesta antama vastaus (22. helmikuuta 2000) Komissio panee tyytyväisenä merkille, että suorat neuvottelut Israelin ja Syyrian välillä on aloitettu uudelleen ja toivoo, että seuraavat neuvottelukierrokset olisivat pian mahdollisia. Komissio on yhtä mieltä siitä, että yhteisön täytyy osaltaan aktiivisesti edistää rauhanprosessia aikaansaadun edistyksen lujittamiseksi ja siten auttaa tasoittamaan tietä pysyvään ratkaisuun. Komissio pyrkii osallistumaan aktiivisesti nykyisessä ratkaisevassa vaiheessa, eikä vähiten niiden seurausten vuoksi, joita uudella vaiheella saattaa olla yhteisöön. Tammikuun 24. päivänä 2000 yleisten asioiden neuvosto kehotti puheenjohtajamaata, erityisedustajaa ja komissiota jatkamaan yhteyksiä rauhanprosessin osapuolten ja Yhdysvaltojen kanssa, jotta yhteisön rakentavasta osuudesta saataisiin mahdollisimman suuri hyöty rauhanprosessin kaikissa vaiheissa. Tämän lisäksi korkeaa edustajaa, erityisedustajaa ja komissiota kehotettiin tutkimaan yksityiskohtaisesti joitakin alueita, joissa yhteisön apua voitaisiin merkittävästi tehostaa, mukaan luettuina turvallisuus-, vesihuolto- ja pakolaisasiat. Komissio aikoo osallistua aktiivisesti tällaiseen arviointiin odottaen neuvoston aikanaan ottavan asian uudelleen harkittavaksi.
KIRJALLINEN KYSYMYS E-0377/00 esittäjä(t): John McCartin (PPE-DE) komissiolle. Pienten yritysten vapauttaminen veron maksamisesta.



Virallinen lehti nro 303 E , 24/10/2000 s. 0186 - 0186



KIRJALLINEN KYSYMYS E-0377/00 esittäjä(t): John McCartin (PPE-DE) komissiolle (14. helmikuuta 2000) Aihe: Pienten yritysten vapauttaminen veron maksamisesta Voiko komissio sanoa, onko se valmistelemassa lainsäädäntöehdotuksia, joiden mukaan pienet yritykset eivät tarvitsisi komission lupaa valtiontuelle? Jos näin on, sisältyykö ehdotuksiin verovapautuksia? Milloin kyseisten ehdotusten oletetaan tulevan valmiiksi? Mario Montin komission puolesta antama vastaus (22. maaliskuuta 2000) Neuvosto antoi 7. toukokuuta 1998 asetuksen (EY) N:o 994/98 Euroopan yhteisön perustamissopimuksen 92 ja 93 artiklan (nykyiset 87 ja 88 artikla) soveltamisesta tiettyihin valtion monialaisen tuen muotoihin(1). Asetuksessa komissio valtuutettiin myöntämään komission asetusten perusteella poikkeuksia eräitä monialaisia tukia koskevaan ilmoitusvelvollisuuteen. Asetus kattaa myös pk-yrityksille myönnettävät tuet. Komissio hyväksyi 28. heinäkuuta 1999 pk-yritysten tukia koskevan poikkeusasetuksen luonnoksen, joka julkaistaan pian Euroopan yhteisöjen virallisessa lehdessä. Komissio aikoo antaa asetuksen heinäkuuhun 2000 mennessä. Asetuksessa määritellään, miten suuri ilmoitusvelvollisuudesta vapautettavan pk-yritykselle myönnettävän tuen intensiteetti voi olla. Näitä intensiteettejä sovelletaan riippumatta siitä, missä muodossa tuki myönnetään, ja siten ne koskevat myös pk-yrityksille myönnettäviä veronalennuksia tai verovapautuksia. (1) EYVL L 142, 14.5.1998.
KIRJALLINEN KYSYMYS E-0089/00 esittäjä(t): Camilo Nogueira Román (Verts/ALE) komissiolle. Neuvottelut Euroopan unionin ja Marokon kuningaskunnan uudesta kalastussopimuksesta.



Virallinen lehti nro 303 E , 24/10/2000 s. 0141 - 0141



KIRJALLINEN KYSYMYS E-0089/00 esittäjä(t): Camilo Nogueira Román (Verts/ALE) komissiolle (26. tammikuuta 2000) Aihe: Neuvottelut Euroopan unionin ja Marokon kuningaskunnan uudesta kalastussopimuksesta Komission jäsen Franz Fischler ja Marokon viranomaiset kävivät 20. joulukuuta 1999 ensimmäiset keskustelut Marokon kanssa tehtävää uutta kalastussopimusta koskevista neuvotteluista. Näistä keskusteluista saadut tiedot ovat erittäin kielteisiä. Neuvotteluja ei saatu aloitettua, ja Marokon hallituksen jäsenet ovat ilmoittaneet julkisesti, että uusia sopimuksia voidaan tehdä vain sillä ehdolla, että perustetaan yhteisyrityksiä. Jos nämä tiedot, jotka toteutuessaan merkitsevät käytännössä loppua Espanjassa ja näin ollen myös Galiciassa rekisteröidyille kalastusaluksille, pitävät paikkansa, millaista neuvottelustrategiaa komissio aikoo käyttää asiassa? Franz Fischlerin komission puolesta antama vastaus (25. helmikuuta 2000) Komissio vahvistaa, että maataloudesta ja kalastuksesta vastaavan komissaarin Marokon viranomaisille Rabatissa 20. joulukuuta 1999 ilmaisema kanta perustuu tarpeeseen luoda yhteisön ja Marokon välisille kalastussuhteille uudenlaiset, molempien osapuolten kannalta edulliset puitteet, joissa otetaan huomioon alan tarpeet sekä yhteisössä että Marokossa. Komissio vahvistaa viime kuukausien aikana ilmaisemansa ja erityisesti neuvoston lokakuussa 1999 hyväksymiin neuvotteluohjeisiin sisältyneen neuvottelukannan. Komissio käyttää kaikkia käytettävissään olevia neuvotteluvälineitä saadakseen aikaan yhteisön ja Marokon välisen kumppanuuden uudet puitteet.
KIRJALLINEN KYSYMYS E-0083/00 esittäjä(t): Hanja Maij-Weggen (PPE-DE) komissiolle. Kyömynokkamerikilpikonna.



Virallinen lehti nro 280 E , 03/10/2000 s. 0175 - 0176



KIRJALLINEN KYSYMYS E-0083/00 esittäjä(t): Hanja Maij-Weggen (PPE-DE) komissiolle (24. tammikuuta 2000) Aihe: Kyömynokkamerikilpikonna Erittäin uhanalaiseksi joutunut kyömynokkamerikilpikonna on ollut CITESin (villieläimistön ja -kasviston uhanalaisten lajien kansainvälistä kauppaa koskeva yleissopimus) liitteessä I vuodesta 1975. Kuuban ja Japanin tekemät varaumat sallivat Kuuban viedä tuhansia kyömynokkamerikilpikonnan kilpiä Japaniin vuosien 1975 ja 1992 välisenä aikana, kunnes Japani veti varaumansa pois. Vuodesta 1992 on kansainvälinen kauppa kyömynokkamerikilpikonnien kilvillä ollut kiellettyä. Vuonna 1997 Kuuba ehdotti kuubalaisten kyömynokkamerikilpikonnien siirtämistä CITESin liitteeseen II, enintään 500 kilven viemistä Japaniin vuosittain sekä yli 5 000 kilon painoisen hallituksen kilpivaraston viemistä Japaniin. Tämä ehdotus ei saanut aivan riittävästi kannatusta osakseen. Osana seuraavan CITES-kokouksen (huhtikuussa 2000) valmisteluja Kuuba kutsui eurooppalaisten osapuolien tiedeviranomaisia arvioimaan kyömynokkamerikilpikonniin liittyvää hallinto-ohjelmaa. Yhdistynyt kuningaskunta, Alankomaat ja Espanja kävivät vierailulla Kuubassa, ja ne mahdollisesti suosittavat, että eurooppalaiset osapuolet tukisivat Kuuban ehdotusta. 1. Miten komissio aikoo vastata huoliin siitä, että Kuuban ehdotus ei täytä niitä kriteerejä, jotka on asetettu yhdeksännessä jäsentenvälisessä konferenssissa koskien listautumista yleissopimuksen liitteeseen II? 2. Ottaen huomioon huolet siitä, että merikilpikonnatuotteiden kaupankäynnin uudelleen laillistaminen tulee johtamaan kilpien kysynnän kasvuun joka puolella maailmaa sekä lisäämään salametsästystä ja laitonta kaupankäyntiä, pitäisikö komission näissä olosuhteissa rohkaista kaupankäyntiä näinkin uhanalaisilla lajeilla? 3. Ottaen huomioon asiantuntijoiden lausumat, joiden mukaan Karibianmerellä pesiytyy vuositasolla mitattuna enintään 5 000 naaraspuolista kyömynokkamerikilpikonnaa, miten komissio aikoo suhtautua siihen, että 10 prosentin poistumalla on vahingollinen vaikutus tähän erittäin uhanalaiseen lajiin? 4. Miten komissio aikoo suhtautua huoliin siitä, että Kuuban vesillä pyydystetyt merikilpikonnat jaetaan muiden Karibian alueen maiden kesken, mikä tarkoittaa käytännössä sitä, että merikilpikonnien tappaminen ja vienti vaikuttavat myös muiden maiden merikilpikonnakantaan? Margot Wallströmin komission puolesta antama vastaus (8. helmikuuta 2000) Komissio pyytää kunnianarvoisaa jäsentä tutustumaan vastaukseen, jonka komissio antoi herra Evans esittämään kirjalliseen kysymykseen E-2488/99(1). (1) Katso sivu 54.
KIRJALLINEN KYSYMYS E-0189/00 esittäjä(t): Salvador Jové Peres (GUE/NGL) ja Pedro Marset Campos (GUE/NGL) komissiolle. Marokosta peräisin olevien tomaattien tuonti.



Virallinen lehti nro 303 E , 24/10/2000 s. 0157 - 0157



KIRJALLINEN KYSYMYS E-0189/00 esittäjä(t): Salvador Jové Peres (GUE/NGL) ja Pedro Marset Campos (GUE/NGL) komissiolle (31. tammikuuta 2000) Aihe: Marokosta peräisin olevien tomaattien tuonti Marokosta peräisin olevien tomaattien tuonnille asetettuja kiintiöitä on ylitetty, ja siksi on alettu vaatia asianomaisia tuontitodistuksia EU:n ja Marokon kuningaskunnan välisen assosiaatiosopimuksen mukaisesti. Tiedotusvälineissä esiintyneiden uutisten mukaan hedelmiä ja vihanneksia käsittelevä hallintokomitea tutkii 20. tammikuuta 2000 ehdotusta siitä, ettei Marokosta peräisin olevien tomaattien tuontitodistuksia enää vaadittaisi. Onko komissio varma siitä, että on olemassa oikeusperusta, jonka nojalla hallintokomitean on mahdollista muuttaa EU:n ja Marokon kuningaskunnan välisen assosiaatiosopimuksen määräyksiä? Franz Fischlerin komission puolesta antama yhteinen vastaus kirjallisiin kysymyksiin E-0189/00 ja E-0190/00 (23. helmikuuta 2000) Todettuaan, että tomaattien tuonti Marokosta yhteisöön ylitti sallitut rajat, ja käytyään tuloksettomia neuvotteluja Marokon viranomaisten kanssa komissio antoi 23 päivänä joulukuuta 1999 asetuksen (EY) N:o 2767/1999(1) Marokosta tuotavia tomaatteja koskevan tuontitodistusjärjestelmän käyttöön ottamisesta. Uusien neuvottelujen jälkeen ja Marokon sitouduttua ehdottomasti noudattamaan kuluvan markkinointivuoden aikana sovittuja määriä komissio peruutti tuontitodistukset 26 päivänä tammikuuta 2000 annetulla asetuksella (EY) N:o 188/2000(2) ja sitoutui itse samalla tehostamaan olemassa olevia tuonnin valvontaan liittyviä mekanismeja. Tarvittaessa tuontitodistusjärjestelmä voidaan kuitenkin ottaa uudelleen käyttöön. Tuontitodistusten käyttöön ottamisesta annettu asetus hyväksyttiin hallintokomiteamenettelyn mukaan, ja sen oikeusperustana oli Marokosta peräisin olevien ja sieltä tulevien tomaattien ja kesäkurpitsojen tuontia koskevasta järjestelystä Euroopan yhteisön ja Marokon kuningaskunnan kirjeenvaihtona tehdyn sopimuksen hyväksymisestä 19 päivänä joulukuuta 1994 tehdyn päätöksen 95/35/EY(3) 3 artikla. Asetus (EY) N:o 2767/1999 kumottiin samaa menettelyä ja oikeusperustaa käyttäen. Komissio kumosi tuontitodistuksista annetun asetuksen, kun Marokko oli uudelleen sitoutunut noudattamaan kuluvan markkinointivuoden osalta edellä mainitussa kirjeenvaihdossa sovittuja ehtoja, joissa tomaattien viennin kokonaismäärä marraskuun 1999 ja maaliskuun 2000 välisenä aikana rajoitettiin 145 676 tonniin. Komissio on sitoutunut tehostamaan tomaattien tuonnissa yhteisöön nykyisin tehtäviä tarkastuksia yhteistyössä jäsenvaltioiden tullilaitosten kanssa ja tulee ottamaan uudelleen käyttöön tuontitodistukset, jos Marokko ei noudata sovittuja määriä. (1) EYVL L 333, 24.12.1999. (2) EYVL L 22, 27.1.2000. (3) EYVL L 48, 3.3.1995.
KIRJALLINEN KYSYMYS E-0046/00 esittäjä(t): Paulo Casaca (PSE) komissiolle. Kölnin prosessi: Poseima-ohjelman sopeuttaminen viinialaan Azoreilla.



Virallinen lehti nro 303 E , 24/10/2000 s. 0131 - 0131



KIRJALLINEN KYSYMYS E-0046/00 esittäjä(t): Paulo Casaca (PSE) komissiolle (20. tammikuuta 2000) Aihe: Kölnin prosessi: Poseima-ohjelman sopeuttaminen viinialaan Azoreilla Asetuksen (ETY) N:o 1600/92(1) 21 artiklassa vahvistetaan Madeiran viininvalmistuksen tukijärjestelmä. Katsooko komissio, että samantyyppinen järjestelmä voidaan perustaa Picon viinille, jonka vientiperinteet ulottuvat 1800-luvulle ja jota nyt pyritään markkinoimaan uudelleen? (1) EYVL L 173, 27.6.1992, s. 1. Franz Fischlerin komission puolesta antama yhteinen vastaus kirjallisiin kysymyksiin E-0038/00, E-0043/00, E-0044/00, E-0045/00, E-0046/00, E-0047/00, E-0048/00, E-0049/00, E-0050/00, E-0051/00 ja E-0052/00 (28. helmikuuta 2000) Arvoisa parlamentin jäsen on esittänyt useita kysymyksiä Azoreja koskevasta Poseima-ohjelmasta. Komission kertomusta toimenpiteistä EY:n perustamissopimuksen 299 artiklan (entisen 227 artiklan) 2 kohdan toteuttamiseksi valmistellaan parhaillaan. Menettelyn tässä vaiheessa komissio ei siksi voi vastata kertomuksen sisältöä koskeviin parlamentin jäsenen kysymyksiin, ennen kuin se on antanut kertomuksen. Vuotta 2000 koskevan komission työohjelman osalta todetaan, että siinä säädetään neuvostolle ja parlamentille esitettävästä kertomuksesta, joka koskee tiettyjä maataloustuotteita koskevista erityistoimenpiteistä Azorien ja Madeiran hyväksi 15 päivänä kesäkuuta 1992 annetun neuvoston asetuksen (ETY) N:o 1600/92(1) täytäntöönpanoa Poseima-ohjelman maatalousosuuden osalta. Kertomukseen liitetään tarvittaessa muutosehdotuksia, joita pidetään tarpeellisina ohjelman tavoitteiden saavuttamiseksi. Azorien maataloutta koskevia toimenpiteitä tarkastellaan kokonaisuudessaan tässä yhteydessä. (1) EYVL L 173, 27.6.1992.
KIRJALLINEN KYSYMYS E-0536/00 esittäjä(t): Raffaele Costa (PPE-DE) komissiolle. Vanhustenhoito vanhainkodeissa.



Virallinen lehti nro 303 E , 24/10/2000 s. 0202 - 0203



KIRJALLINEN KYSYMYS E-0536/00 esittäjä(t): Raffaele Costa (PPE-DE) komissiolle (28. helmikuuta 2000) Aihe: Vanhustenhoito vanhainkodeissa Millä yhteisön säännöksillä säädellään ja yhdenmukaistetaan vanhustenhoitoa vanhainkodeissa? Aikooko komissio käynnistää selvityksen vanhainkotien asukkaiden turvallisuuden ja olojen rauhallisuuden parantamiseksi? Onko viime vuosien aikana sattuneista vakavimmista tapauksista, vanhusten kuolemantapaukset mukaan lukien, sekä niiden syistä, mahdollisista lainsäädännöllisistä puutteista ja todistetuista laiminlyönneistä tehty selvitystä? Anna Diamantopouloun komission puolesta antama vastaus (20. maaliskuuta 2000) Komissio pyytää arvoisaa parlamentin jäsentä tutustumaan komission vastaukseen Manuel Pérez Alvarezin kirjalliseen kysymykseen E-2474/99(1). Komissio ei aio käynnistää selvityksiä tällä alalla. (1) EYVL C 203, 18.7.2000, s. 174.
KIRJALLINEN KYSYMYS E-0141/00 esittäjä(t): Isidoro Sánchez García (ELDR) komissiolle. Venezuelan luonnonmullistuksen aiheuttamien vahinkojen lievittämiseen suunnattu tekninen ja rahoituksellinen yhteistyöohjelma ja avun koordinointi jäsenvaltioiden kesken.



Virallinen lehti nro 303 E , 24/10/2000 s. 0149 - 0149



KIRJALLINEN KYSYMYS E-0141/00 esittäjä(t): Isidoro Sánchez García (ELDR) komissiolle (31. tammikuuta 2000) Aihe: Venezuelan luonnonmullistuksen aiheuttamien vahinkojen lievittämiseen suunnattu tekninen ja rahoituksellinen yhteistyöohjelma ja avun koordinointi jäsenvaltioiden kesken Vargasin ja Mirandan osavaltioissa Venezuelassa joulukuun puolivälissä raivonneet rankkasateet, tulvat ja lumivyöryt ovat aiheuttaneet katastrofaalisia seurauksia. Kymmeniä tuhansia ihmisiä on kuollut, sadat tuhannet ovat kärsineet vahinkoja, ja asuntoihin, infrastruktuureihin, laitteistoihin sekä yleisiin järjestelmiin liittyvät aineelliset menetykset ovat miljardeja euroja. Aikooko komissio ECHOn kautta jo sovitun ja kanavoidun, kiireellisen humanitaarisen avun jatkamisen lisäksi toteuttaa vahinkojen lievittämiseen suunnatun teknisen ja rahoituksellisen yhteistyöohjelman, jonka avulla voidaan jälleenrakentaa luonnonmullistuksen kohteeksi joutuneet Venezuelan osavaltiot ja koordinoida jäsenvaltioiden avustustyötä Venezuelassa? Christopher Pattenin komission puolesta antama vastaus (21. helmikuuta 2000) Komissio on parhaillaan valmistelemassa asiantuntijaryhmän matkaa, Venezuelassa vallitsevan tilanteen arvioimiseksi ja mahdollisten erityistoimenpiteiden tarpeen tunnistamiseksi. Asiantuntijaryhmän matkan tulosten perusteella komissio päättää keskipitkän aikavälin jälleenrakennussuunnitelmasta Venezuelassa. Tässä vaiheessa komissio ei voi antaa arvoisalle parlamentin jäsenelle tietoa toimintaan osoitettavasta tarkasta rahamäärästä, sillä se riippuu täysin asiantuntijaryhmän matkan tuloksista ja keskusteluista muiden avunantajien kanssa. Komissio toimii läheisessä yhteistyössä muiden avunantajien kanssa kansainvälisten toimien yhteensovittamista ja ensisijaisten toimenpiteiden selkeää määrittelemistä kannustaakseen.
KIRJALLINEN KYSYMYS E-0067/00 esittäjä(t): Manuel Medina Ortega (PSE) komissiolle. Latinalainen Amerikka ja talousarvion alamomentit.



Virallinen lehti nro 219 E , 01/08/2000 s. 0187 - 0187



KIRJALLINEN KYSYMYS E-0067/00 esittäjä(t): Manuel Medina Ortega (PSE) komissiolle (24. tammikuuta 2000) Aihe: Latinalainen Amerikka ja talousarvion alamomentit Voiko komissio ilmoittaa kuinka suuri osa latinalaisen Amerikan maiden kehitykseen tarkoitetusta budjetin alamomenteista on toteutettu vuosina 1998 ja 1999? Chris Pattenin komission puolesta antama vastaus (21. helmikuuta 2000) Komissio lähettää suoraan kunnianarvoisalle jäsenelle ja parlamentin sihteeristölle pyydetyt tiedot sisältävän taulukon.
KIRJALLINEN KYSYMYS P-0133/00 esittäjä(t): Frank Vanhecke (TDI) komissiolle. Komission tuki poliittisille kannanotoille.



Virallinen lehti nro 225 E , 08/08/2000 s. 0222 - 0222



KIRJALLINEN KYSYMYS P-0133/00 esittäjä(t): Frank Vanhecke (TDI) komissiolle (18. tammikuuta 2000) Aihe: Komission tuki poliittisille kannanotoille Euroopan parlamentissa käytiin 9. joulukuuta 1999 jäsenten Dirk Sterckxin ja Fréderique Riesin kesken keskustelu Euroopan ja lehdistön suhteista (De pers: Europa's koele minnaar). Molemmat keskustelijat kuuluvat liberaalien ryhmään. Väittelyä mainostaneen julisteen mukaan Belgian ulkoministeriö, Euroopan parlamentin Belgian edustusto ja Euroopan komissio auttoivat illan järjestämisessä. 1. Missä muodossa tuki annettiin? 2. Mitä ehtoja poliittisten ryhmien on täytettävä, jotta niille voidaan myöntää kyseisenlaista tukea? Romano Prodin komission puolesta antama vastaus (14. helmikuuta 2000) 1. Tapahtuma, johon arvoisa parlamentin jäsen viittaa, ei saanut rahoitusta komissiolta. Sen järjesti Euroopan parlamentin Belgian tiedotustoimisto sekä Mouvement Européen Belgique asbl. Viimeksi mainittu saa komissiolta avustusta julkisten keskustelutilaisuuksien järjestämiseen. 2. Komissio ei rahoita poliittisia ryhmiä.
KIRJALLINEN KYSYMYS P-0143/00 esittäjä(t): Alexandros Alavanos (GUE/NGL) komissiolle. Kaupunkisuunnittelua erittäin maanjäristysalttiilla alueella.



Virallinen lehti nro 280 E , 03/10/2000 s. 0184 - 0185



KIRJALLINEN KYSYMYS P-0143/00 esittäjä(t): Alexandros Alavanos (GUE/NGL) komissiolle (20. tammikuuta 2000) Aihe: Kaupunkisuunnittelua erittäin maanjäristysalttiilla alueella Vastauksessaan kysymykseeni E-1882/99(1), joka koski Rion kaupungin kaupunkisuunnittelua komissio korosti, että Rion kaupungin kaupunkisuunnittelua ei yhteisrahoiteta Kreikalle suunnatun yhteisön tukikehyksen pohjalta vuosina 1994-1999. Koska ympäristön ja aluesuunnittelun sekä yleisten töiden ministeriön asiakirjassa (5.11.1997, arkistonumero 32533/10402) korostetaan yksiselitteisesti, että näitä suunnitelmia rahoitetaan toisesta yhteisön tukikehyksestä, joka on voimassa vuoden 1999 loppuun asti, voisiko komissio tutkia tätä kysymystä uudelleen ja antaa selkeän vastauksen? (1) EYVL C 203 E, 18.7.2000, s. 80. Michel Barnierin komission puolesta antama vastaus (11. helmikuuta 2000) Kaupunkisuunnittelututkimukset kuuluvat niihin hankkeisiin, joille voidaan myöntää yhteisrahoitusta ympäristöasioiden pääosaston toimintaohjelman perusteella Kreikkaa koskevasta vuosien 19941999 yhteisön tukikehyksestä (kreikaksi EPPER II ). Kun kuitenkin otetaan huomioon hankkeiden määrä, Kreikan viranomaiset päättävät kunkin rahoitusmuodosta erikseen (kansallinen tai yhteisön rahoitus) omien kriteeriensä perusteella. Mitä tulee kreikkalaisen Rion kaupungin kaupunkisuunnitteluhankkeeseen komissio vahvistaa, että sen saamien tietojen mukaan tätä hanketta ei rahoita ympäristöasioiden pääosasto, vaan se rahoitetaan kansallisista rahastoista. Asiakirjan julkaisuhetkellä eli 5. marraskuuta 1997, mihin arvoisa parlamentin jäsen viittaa, Kreikan viranomaisilla oli oletettavasti aikomus ehdottaa kyseistä tutkimusta yhteisrahoituksen piiriin EPPER II:n puitteissa, mutta aikomus ei toteutunutkaan.